‘Prioriteite’ rede dat NDBV nie Lotto-geld kry | Netwerk24
‘Prioriteite’ rede dat NDBV nie Lotto-geld kry
Deur Elise Tempelhoff 20 Maart 2017 22:16
Die Nasionale Loterykommissie (NLK) het verlede jaar aansoeke om geldelike hulp van etlike duisend organisasies in Suid-Afrika ontvang en moes noodwendig prioritiseer. Dit is waarom dierewelsynsorganisasies in die 2017-boekjaar nie vir finansiële bystand in aanmerking gekom het nie.Só het Thabang Mampane, die NLK se kommissaris, in ’n verklaring gesê.Mampane het gereageer nadat die Nasionale Dierebeskermingsvereniging (NDBV) Vrydag sy “skok” en teleurstelling uitgespreek het omdat dierewelsynsorganisasies vanjaar oor die hoof gesien is vir finansiële bystand. Mapane het gesê die NDBV kry al sedert 2000 Lotto-geld.Volgens Mapane is nieregeringsorganisasies (NRO’s) se behoefte aan finansiële ondersteuning geweldig groot. Die vraag na ondersteuning het die afgelope twee jaar met sowat R2 miljard per jaar geklim. Die aansoeke vir ondersteuning vir 2017 het byna op R40 miljard te staan gekom, het Mapane gesê.In 2015 moes die NLK noodwendig ’n besluit neem om skenkings te maak aan ’n groter verskeidenheid organisasies om te voorsien in die “nasie se diverse behoeftes”.Dit is waarom dierewelsynsorganisasies vanjaar oor die hoof gesien is.“Ons vind dus die NDBV se reaksie op die verwerping van hul aansoek as kommerwekkend.”Die NDBV het die NLK se verwerping van hul aansoek verlede week as “onverskoonbaar, kortsigtig en oningelig” bestempel.Mapane het gesê begunstigdes word jaarliks aangeraai om ander bronne van inkomste te ontgin en nie bloot staat te maak op Lotto-geld nie. Niemand is “geregtig” op finansiering deur die NLK nie, het Mapane gesê.“Die NLK moet dit benadruk dat vanjaar se begunstigdes gestremdes, weeskinders, vroue en bejaardes is, asook mense wat MIV-positief is of aan drank of dwelms verslaaf is. Die Lotto-geld moet vanjaar gebruik word deur NRO’s wat help om werk te skep, soos diegene wat naaldwerkklasse aanbied,” het Mapane gesê. Alle aansoeke moes gerig wees op die regering se Nasionale Ontwikkelingsplan (NOP). Die NDBV het gesê die hulp wat hulle aan diere verskaf, kan nie apart gesien word van hulp wat aan verarmde gemeenskappe gegee word nie. Die diere wat versorg en ingeënt word met bystand van die NDBV, behoort aan verarmde Suid-Afrikaners, het Marcelle Meredith Vrydag gesê.
Transnet gedreig oor ‘gif vir wilde katte’
DBV lê beslag op 30 donkievelle in Vryburg
Verset teen handel groei